הסבר הבחירה במנחה ובמקום ההשתלמות

בחרתי בפרופ' אבינועם רוזנק, מבית הספר לחינוך באוניברסיטה העברית להיות המנחה שלי לתקופת הפוסט-דוקטורט. את פרופ' אבינועם רוזנק זכיתי להכיר לאחר סיום המחקר שלי בדוקטורט. יש לי הערכה רבה לעבודה שלו כחוקר וכהוגה בחינוך היהודי ובמחשבת ישראל. במפגש עימו התרשמתי מרצונו הכנה להקשיב לדרכי האינטלקטואלית ועולמות הרוח שלי ולסייע לי להתפתח. מיותר לציין שפרופ' רוזנק הוא איש חינוך יהודי מן השורה הראשונה. בנוסף על היותו מרצה בכיר בבית הספר לחינוך ובחוג למחשבת ישראל באוניברסיטה העברית, הוא גם עמית מחקר במכון ון ליר ומכהן בקתדרה לחינוך יהודי ע"ש מנדל. בפגישתנו עד מהרה התפתחה בינינו שיחה קולחת ומעניינת על נושא המחקר שלי. הוא הקשיב ברוב קשב והביע עניין במחקר שלי ובעבודת ההמשך והציע את סיועו במתן עצות וחשיבה משותפת לגבי המשך הדרך בהיותי חוקר צעיר בתחילת דרכו. קיבלתי את הצעתו הנדיבה והחל מחודש יוני מוניתי כפוסט-דוקטורנט בבית הספר לחינוך, באוניברסיטה העברית בהנחיתו, אך ללא כל תקצוב או מימון משום גורם שהוא. בעצתו ובעידודו אני מגיש מועמדות למלגה הנוכחית.

אשר למקום ההשתלמות. נראה לי שבית הספר לחינוך הוא האכסניה הטובה ביותר היות שבנוסף לכך שהיא כוללת קהילה אקדמית מפוארת של חוקרים מנוסים ומעולים בתחומם, היא גם כוללת את תכנית 'מלטון' לחינוך יהודי, תחום מחקרי. אני מעריך שמקום השתלמות זה יזמן לי מפגשים יקרים עם עמיתים והזדמנויות לעריכת כנסים, וארגון צוותי שיח וחשיבה משותפת. בנוסף, מקום מגורי נמצא במרחק סביר מהבירה מה שיקל עלי להגיע כפי הצורך, על בסיס יומיומי למקום ההשתלמות.